ফিঞ্চকে ছাড়িয়ে বাবরের রেকর্ড
সাফল্যমণ্ডিত ক্যারিয়ারে আরেকটি রেকর্ডে নাম লেখালেন বাবর আজম। আন্তর্জাতিক টি-টোয়েন্টিতে অধিনায়ক হিসেবে সবচেয়ে বেশি রান এখন তার। রেকর্ড হারিয়ে এই তালিকায় দুইয়ে নেমে গেলেন সাবেক অস্ট্রেলিয়ান অধিনায়ক অ্যারন ফিঞ্চ।   রাওয়ালপিন্ডিতে রোববার নিউ জিল্যান্ডের বিপক্ষে তৃতীয় টি-টোয়েন্টিতে ২৯ বলে ৩৭ রান করার পথে ফিঞ্চকে ছাড়িয়ে যান বাবর। অধিনায়ক হিসেবে ৭৬ ইনিংসে দুই হাজার ২৩৬ রান করে এতদিন রেকর্ডটি ছিল ফিঞ্চের। পাকিস্তানকে নেতৃত্ব দিয়ে ৬৭ ইনিংসে বাবরের রান এখন দুই হাজার ২৪৬।
এই তালিকায় তিনে আছেন নিউ জিল্যান্ডের কেন উইলিয়ামসন। ৭১ ইনিংসে তার রান দুই হাজার ১২৫। এই সিরিজ দিয়েই পাকিস্তানের সাদা বলের ক্রিকেটের নেতৃত্বে ফেরেন ২৯ বছর বয়সী বাবর। প্রথম ম্যাচ বৃষ্টিতে ভেসে যায় ২ বল হওয়ার পরই। দ্বিতীয় ম্যাচে সফল রান তাড়ায় ১৩ বলে ১৪ রান করেন বাবর। টি-টোয়েন্টিতে পাকিস্তানের সর্বোচ্চ রান সংগ্রাহক তিনি। ১০৫ ইনিংসে তার রান তিন হাজার ৭৪৯; ৩৩টি ফিফটির পাশে সেঞ্চুরি আছে ৩টি।

আন্তর্জাতিক টি-টোয়েন্টিতে অধিনায়ক হিসেবে সবচেয়ে বেশি রানের রেকর্ড এখন বাবর আজমের।